KOSMOS 94.1 | Podcast , ±1 min episodes every 2 hours	|
Ondersoekbeampte sê hy het raaisel van Rietbok-ongeluk opgelos
Een van die blywende geheimenisse van Suid-Afrikaanse lugvaart het op 13 Maart 1967 plaasgevind. Vlug SA406, 'n Vickers Viscount genaamd die Rietbok, was op 'n roetinevlug tussen Gqeberha en Oos-Londen toe dit oor die see verdwyn het. Aan boord was 'n bemanning van vyf en 20 passasiers. Geen spoor is ooit van die passasiers of die vliegtuig gevind nie. Nou beweer lugvaartkenner, Wouter Botes, hy kan die geheim verklaar.
Hoë spoed, dronkbestuur oorsake van padongelukke
Altesaam 8 547 jong mense tussen die ouderdomme van 21 en 34 het oor drie jaar vanaf 2019 tot 2021 op Suid-Afrikaanse paaie gesterf volgens statistieke van die Padverkeers-bestuurs-korporasie in die buurland. Die ouderdomskategorie wat die ergste geraak word, is diegene tussen die ouderdomme van 30 en 34, met 3 661 van hulle wat weens padongelukke sterf. Van die faktore wat bydra tot die hoë aantal padsterftes onder die jeug, sluit in volgehoue risiko-gedrag soos onwilligheid om veiligheidsgordels te gebruik, hoë spoed en bestuur onder die invloed van alkohol. Nampol se hoofinspekteur Rozario Coetzee van die verkeersdepartement sê aan Kosmos 94.1 Nuus dieselfde faktore lei tot ongelukke in Namibië.
Parlement ontvang staatskapingsverslag van Ramaphosa
Die parlement in die buurland het die finale deel van die staatskapingskommissie se verslag van President Cyril Ramaphosa ontvang. Woordvoerder, Moloto Mothapo, sê die President het waardering daarvoor dat die parlement sy eie stelsels moet gebruik om beslag te gee aan die aanbevelings wat op hom betrekking het.
Werkloosheid onder die jeug is 'n reuse-uitdaging in Namibië. 'n Prokureursfirma in die Noorde het meer as 500 CV's vir 'n enkele ontvangsdame-vakature ontvang. Volgens die prokureursfirma is talle aansoekers mense met graadkwalifikasies. Dit wys hoe desperaat jong mense is om werk te kry. Vakbondleier Mahongoro Kavihuha sê aan Kosmos 94.1 Nuus die regering het geen plan om werkloosheid te takel nie.
DA verontwaardig na Mantashe staatskapingsverslag verwerp
Die DA sê die wyse waarop ANC-voorsitter, Gwede Mantashe, die bevindinge van die staatskapings-ondersoek minag, is 'n bewys die party sal voortgaan met kader-ontplooiing. Die kommissie het bevind die praktyk is in stryd met die Grondwet. Die DA-lid van die parlement, Leon Schreiber, sê dit is skokkend dat Mantashe die verslag afmaak as "net die bevinding van 'n kommissie, nie 'n hof-uitspraak nie".
Ekonoom: Handel tussen Namibië, Zambië en DRK belangrik
Zambië sê hy sal die Walvisbaai-Ndola-Lubumbashi-korridor-ooreenkoms bekragtig om handel met die Demokratiese Republiek van die Kongo te verbeter, asook om bedryfsprosedures en veranderinge by grense te verbeter. Zambië se minister van vervoer en logistiek, Frank Tayali, het dit tydens sy besoek aan Walvisbaai bevestig. Ekonoom, Gabriel Erastus het aan Kosmos 94.1 Nuus die belangrikheid van handel tussen Namibia, Zambië en die DRK lande beklemtoon.
NSFAS versoek universiteite om studente met finansiering by te staan
Die finansiële hulpskema vir studente in Suid-Afrika versoek universiteite om studente wat toegelaat is om sonder finansiering te registreer, by te staan om wel finansiering te bekom. Die woordvoerder van die hulpskema, Kagisho Mamabolo, sê baie instellings moet hulle eie bronne aanwend om te verseker hulle ondersteun studente wat kwalifiseer, terwyl die skema op die oorplasing van fondse wag.
Copps 94.1 beleef 'n aksiebelaaide aand
Kosmos 94.1 se Copps 94.1 teenmisdaad realiteitsprogram was Vrydagaand weer regstreeks op die lug. JP Nel was op grondvlak en berig oor 'n aand propvol aksie.
BRICS: Ramaphosa vra vir vrede
Suid-Afrikaanse President Cyril Ramaphosa het 'n beroep op BRICS-lande gedoen om internasionale vrede en sekuriteit te bevorder deur voorspraak te maak vir dialoog en die vreedsame beslegting van geskille. Hy was die spreker by die hoëvlak-dialoog oor globale ontwikkeling wat gelyktydig met die virtuele 14de BRICS-Leierskapberaad 2022 gehou is. Ramaphosa sê hulle vra vir 'n Verenigde Nasies wat pasgemaak en deursigtig is vir die ganse mensdom, veral in tye van onsekerheid en krisisse.
Politieke kenner sê oorlog gaan nog lank duur
Oekraïnse troepe is opdrag gegee om uit die stad Sievierodonetsk te onttrek ná weke van intense bom-aanvalle en skermutselings. Intussen is die Russiese amptenaar, Dmitry Savluchenko van in die beheerde Cherson-streek in die Oekraïne, na bewering in 'n sluipmoordaanval dood. Volgens Russiese nuusagentskappe het 'n motor ontplof toe Savluchenko daarin geklim het. Die VSA gaan 'n bykomende 450 miljoen Amerikaanse dollar se militêre hulp verleen in hul stryd teen Rusland se inval. Oekraïnse soldate word reeds opgelei in die gebruik van wapens, onder meer hipermoderne vuurpyl-stelsels. Suid-Afrikaanse politieke kenner, professor Andre Duvenhage sê aan Kosmos 94.1 Nuus die oorlog gaan nog lank duur.
SMEs Compete: Entrepreneurs moet geleenthede aangryp
SMEs Compete is verheug oor die leningsooreenkoms van 2,7 miljard Namibiese dollar wat tussen Namibiese ministerie van finansies en die Duitse regering onderteken is. Die finansiering van projekte is vir klein en medium ondernemings, die ontwikkeling van water-infrastruktuur en die sektor vir hernubare energie. Die ooreenkoms is onderteken deur die minister van finansies Ipumbu Shiimi en die Duitse ambassadeur in Namibië, Herbert Beck. Danny Meyer van SMEs Compete sê die Namibiese entrepreneurs moet van hierdie geleenthede gebruik maak. Volgens 2018 se arbeidsmag-opname staan Namibiese jeugwerkloosheidsyfer op 46,1 persent. Meyer gesels met Kosmos 94.1 Nuus.